《送赵子昼奉议归睢阳用熊倅韵》
宋代·程俱

纷华眩人剧朱碧，子独好书如好色。王孙被服甚寒生，射策君门先破的。

荣州书窟三万卷，锦囊付此庞眉客。南游句吴北大魏，亦复徒劳问刀笔。

不唯唇齿腐经史，正自云山锁胸臆。老来息交思简事，为子忘劬废晨昔。

春风满帆送归舸，回首清游如昨日。知君名骏定千里，不待朝庭访幽侧。

有书时寄雁南飞，顾我渔樵正争席。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。